वाणिज्य एवं उद्योग मंत्रालय
श्री पीयूष गोयल ने कहा निजी इक्विटी समूह और उद्यम पूंजीदाता एक नये क्षितिज की ओर नए भारत की यात्रा में हमारे सहयोगी हैं;
सभी निवेशकों से कानून की भावना से जुड़े रहने का आह्वान किया;
श्री गोयल ने कहा घरेलू निवेशक उन क्षेत्रों में बहुत दूर तक जा सकते हैं, जहां नवाचारों का होना अभी शेष है।
वाणिज्य एवं उद्योग, रेलवे और उपभोक्ता कार्य, खाद्य एवं सार्वजनिक वितरण मंत्री श्री पीयूष गोयल ने आज कहा कि नया भारत एक उज्ज्वल भविष्य की दिशा में एक नई ऊर्जा के साथ आगे बढ़ रहा है तथा निजी इक्विटी समूह और उद्यम पूंजीदाता एक नये क्षितिज की ओर नए भारत की यात्रा में हमारे सहयोगी हैं। इंडियन प्राइवेट इक्विटी एंड वेंचर कैपिटल एसोसिएशन वार्षिक कॉन्क्लेव 2021 को संबोधित करते हुए श्री गोयल ने कहा कि, हम साझेदारी की सच्ची भावना के साथ काम करके खुश हैं, ताकि निवेशक, स्टार्टअप और वेंचर कैपिटल फंड भारत में सहजता से काम करते हुए इसका आनंद लें।
इस बात का ज़िक्र करते हुए कि प्रधानमंत्री "सोच बदलो, देश बदलो" के नारे के साथ राष्ट्र की मानसिकता को बदलने की बात करते हैं, श्री गोयल ने कहा कि अगर हम अपने देश के लोगों की मानसिकता में बदलाव ले आएं तो हम राष्ट्र की तस्वीर को बदल सकते हैं। केंद्रीय मंत्री ने सभी निवेशकों से आह्वान किया कि वे कानून की भावना तथा महत्वाकांक्षा से जुड़े रहें और नीतियों या कानूनों में खामियों को खोजने का प्रयास न करें। उन्होंने कहा कि पूर्वानिर्धारित और स्थिर नीति वातावरण प्रदान करने के हमारे सर्वोत्तम प्रयासों के बावजूद, कुछ निवेशक सरलता एवं नवाचारों के माध्यम से प्रावधानों को दरकिनार तथा उनका दुरुपयोग करने की कोशिश कर रहे हैं। उन्होंने कहा कि, इससे सरकार को खामियों को दूर करने और बदलाव लाने में तेज़ी से कोशिश करनी होगी। श्री गोयल ने कहा कि अगर लोग ईमानदारी से कानून का पालन करेंगे तो स्थितियां कभी गलत नहीं होंगी।
श्री पीयूष गोयल ने कहा कि स्टार्टअप फंडिंग के लिए अंतर्राष्ट्रीय निवेशक महत्वपूर्ण हैं और देश में उनका स्वागत है लेकिन उनकी अपनी सीमाएं हैं। उन्होंने कहा कि घरेलू निवेशक संभवत: आंतरिक क्षेत्रों और छोटे इलाकों तथा शहरों में बहुत अंदर तक प्रवेश कर सकते हैं, जहां बहुत कुछ नवाचार और संभावित दोहन होने की प्रतीक्षा में है। उन्होंने कहा कि अच्छे स्टार्टअप विचारों की तलाश में रहने वाले घरेलू निवेशक भी अंतर्राष्ट्रीय निवेशकों के बीच आत्मविश्वास और आश्वासन उत्पन्न कर सकते हैं।
श्री गोयल ने कहा कि प्रधानमंत्री बहुत स्पष्ट हैं कि यह स्टार्ट-अप पारिस्थितिकी तंत्र है, जिसमें चीजों को आगे बढ़ाने की ताकत, क्षमता और दक्षता है। उन्होंने कहा कि हमारी सरकार स्टार्टअप पारिस्थितिकी तंत्र को मजबूत करने के लिए तैयार है और नए विचारों का स्वागत करती है। उन्होंने कहा कि, स्टार्टअप पारिस्थितिकी तंत्र की शक्ति को पहचानते हुए हमारी सरकार स्टार्टअप्स को प्राथमिकता दे रही है और उन्हें विभिन्न करों में छूट दे रही है, साथ ही पक्षपातपूर्ण प्रबन्धन के माध्यम से उन्हें हरसभंव सहायता प्रदान कर रही है। प्रधानमंत्री ने हमारे स्टार्टअप की सफलता को हमारे देश की कामयाबी बताया है। “हमारे पास एक खुला हुआ मस्तिष्क है और हमारे दरवाजे हमेशा नए विचारों तथा सोच का स्वागत करते हैं। हम साझेदारी की सच्ची भावना के साथ काम करके खुश होते हैं।”
निवेशकों को भारत के ‘3डी लाभ’: मांग, लोकतंत्र और जनसांख्यिकीय लाभांश के लिए आमंत्रित करते हुए केंद्रीय मंत्री ने कहा कि सामूहिक रूप से, हम लोगों के सबसे बड़े समूह के लिए अच्छा कर सकते हैं, जो जीवन की बेहतर गुणवत्ता के लिए इच्छुक हैं। “यदि आप इंडिया को देखते हैं, तो आईएन  हमारे इनोवेशन , डीआई  हमारे डिस्रप्शन  और ए  हमारे एशिया का प्रतिनिधित्व करता है। हम एशिया में प्रर्वतक हैं और हम समाज के एक बड़े हिस्से के लिए प्रगति व समृद्धि को परिभाषित कर सकते हैं। नया भारत आज भविष्य के बारे में अधिक ऊर्जा तथा उत्साह के साथ आगे बढ़ रहा है। उन्होंने कहा कि, हम एक उज्ज्वल भविष्य को पहले देख सकते हैं, एक अरब लोग जीवन की बेहतर गुणवत्ता की आकांक्षा रखते हैं और ये वही है जो दिन-प्रतिदिन की समस्याओं के लिए नवीन समाधानों को सामने लाने के अवसर प्रदान करता है।”
एमजी /एएम/ एन
(Visitor Counter : 111